ACATISTUL BUNEIVESTTRI 


a Preasfintei Născătoare de Dumnezeu si 

pururea Fecioarei Maria 

După obişnuitul început (vezi Acatistul Mântuitorului), La Doamne, strigat-am... secantă stihirile 

acestea, glasul al 6-lea: 

Podobie: Toată nădejdea... 

Sfatul cel mai înainte de veci, descoperindu-1 ţie, Fecioară, Gavriil a 
stat înaintea ta, închinându-se ţie şi zicând: Bucură-te pământul cel 
nesemănat; bucură-te rugul cel nears; bucură-te adâncul cel ce cu 
anevoie poate fi văzut; bucură-te podul care ne treci pe noi la ceruri şi 
scara cea înaltă pe care a văzut-o Iacob; bucură-te năstrapă 
dumnezeiască cu mană; bucură-te dezlegarea blestemului; bucură-te 
chemarea lui Adarn, Domnul este cu tine. 

Te arăţi mie ca un om, zis-a curata Fecioară către arhistrateg, şi 
cum vesteşti graiuri mai presus de om? Zis-ai că Dumnezeu va fi cu mine 
şi se va sălăşlui în pântecele meu? Şi cum voi fi sălaş desfătat, spune-mi, 
şi loc sfinţirii Celui ce este mai presus de heruvimi? Nu mă amăgi cu 
înşelăciune, că n-am cunoscut dulceaţă, de nuntă nu m-am împărtăşit, 
deci prunc cum voi naşte? 

Dumnezeu unde voieşte se biruieşte rânduiala firii, zis-a cel fără de 
trup, şi se lucrează cele ce sânt mai presus de om. Crede cuvintelor mele 
cele adevărate, Ceea ce eşti cu totul sfântă şi fără de prihană. Iar ea a 
strigat: Fie mie acum după cuvântul tău, şi voi naşte pe Cel fără de trup, 
Care va lua din mine trup, pentru ca să ridice, cu împreunarea, ca un 
puternic, pe om la cinstea cea dintâi. 

Slavă... şi acum..., glasul al 2-lea: 

Taina cea din veac se descoperă astăzi şi Fiul lui Dumnezeu fiu al 
omului se face, ca luând ce este mai rău, să-mi dea mie ce este mai bun. 
Amăgitu-s-a de demult Adam şi poftind să fie Dumnezeu, nu a fost; iar 
Dumnezeu se face om, ca să facă pe Adam Dumnezeu. Să se veselească 
făptura şi să salte firea, că arhanghelul stă cu frică înaintea Fecioarei şi-i 
aduce bucurie în locul întristării. Cel ce Te-ai făcut om pentru 
milostivirea milei, Dumnezeul nostru, slavă Ţie. 

La Stihoavna secantă stihirile acestea, glasul t: 

Podobie: Ceea ce eşti bucuria..., 

Din crugurile cereşti zburând Gavriil în Nazaret, a stat înaintea 
Fecioarei Maria, strigând către dânsa: Bucură-te că ai să zămisleşti Fiu, 
pe Cel mai demult decât Adam, pe Făcătorul veacurilor şi Izbăvitorul 
celor ce- ţi strigă ţie: Bucură-te, Curată. 


Stih: Ascultă fiică, şi vezi şi pleacă urechea ta şi uită poporul tău, şi casa părintelui tău. 



Gavriil, aducând veste bună din cer Fecioarei, a strigat: Bucură-te, 
că ai să zămisleşti în pântecele tău pe Cel ce va încăpea în tine, dar în 
toate este neîncăput; şi ai să te arăţi Născătoare Celui ce a răsărit din 
Tatăl, mai înainte de luceafăr. 

Stih: Feţei tale sevor ruga mai-marii poporului. 

Cuvântul, Cel ce este împreună veşnic cu Tatăl cel fără de început, 
nedespărţindu-Se de Cel de sus, acum a venit la cei de jos, pentru 
preamarea Sa milostivire, făcându-i-se milă de alunecarea noastră şi 
luând sărăcia lui Adam, S-a închipuit în cel străin. 

Stih: Tot pămîntul să se închine Ţie şi să cânte Ţie. 

Cuvântul cel mai presus de fiinţă, care este din Tatăl din veci şi din 
Maică sub vremi, arătându-Se lumii, chipul robului primeşte şi Se face 
trup, neosebindu-Se de Dumnezeire, şi zideşte pe Adam în pântecele 
aceleia, care L-a zămislit pe Dânsul fără de sămânţă. 

Slavă... Şi acum..., glasul al 2-lea: 

Astăzi binevesteşte Gavriil celei pline de har: Bucură-te, Maică, 
Ceea ce eşti fecioară şi nu ştii de nuntă. Nu te mira de chipul meu cel 
străin, nici nu te spăimânta, că arhanghel sânt. Şarpele a înşelat pe Eva 
oarecând, iar eu acum binevestesc ţie bucurie: Vei rămîne fecioară, dar 
vei naşte pe Domnul, Preacurată. 

Apoi: Doamne miluieşte (de 12 ori). Slavă... Şi acum..., Veniţi să ne închinăm... (de 3 ori). Psalmul 

142: Doamne, auzi rugăciunea mea... Apoi se cântă de trei ori, pe glasul al 8-lea: Dumnezeu este 

Domnul... şi tot de 3 ori, troparul acesta: 

Porunca cea cu taină luând-o întru cunoştiinţă cel fără de trup, în 
casa lui Iosif degrab a stătut înainte, zicând celei ce nu ştia de nuntă: Cel 
ce a plecat, cu pogorârea, cerurile, încape fără schimbare, tot, întru tine; 
pe Care şi văzându-L în pântecele tău, luând chip de rob, mă spăimântez 
a strigat ţie: Bucură-te, Maică, pururea fecioară! 

Apoi: Doamne miluieşte (de 3 ori). Slavă... Şi acum.... Psalmul 50: Miluieşte-mă Dumnezeule..., 

apoi: 

Canonul Născătoarei de Dumnezeu 

Facerea lui Iosif. 

Cântarea 1, glasul al 4-lea: 

Irmosul: 

Deschide-voi gura mea şi se va umplea de Duhul, şi cuvânt 
răspunde-voi împărătesei Maici; şi mă voi arăta luminat prăznuind, şi 
voi cânta minunile ei, bucurându-mă. 

Pripeală: Preasfântă Născătoare de Dumnezeu, mîluieşte-ne pe noi. 

Pe tine, cartea lui Hristos cea însufleţită, pecetluită cu Duhul, 
văzându-te marele arhanghel. Curată, a strigat către tine: Bucură-te, 
ceea ce eşti locaşul bucuriei, prin care se strică blestemul strămoaşei. 



Bucură-te Fecioară, Maică dumnezeiască, îndreptarea lui Adam şi 
omorârea iadului; bucură-te cămara împăratului tuturor, cea cu totul 
fără de prihană; bucură-te scaunul cel de foc al Aceluia ce este atotţiitor. 

Slavă... 

Bucură-te floarea cea neveştejită, singura care ai crescut mărul 
cel cu miros bun; bucură-te ceea ce ai născut mirosul cel bun al 
împăratului tuturor; bucură-te cea prin care a venit mântuirea lumii, 
ceea ce nu ştii de nuntă. 


Şi acum... 

Bucură-te comoara curăţiei, prin care ne-am sculat din căderea 
noastră; bucură-te Stăpână, ceea ce eşti crin cu dulce miros, care umpli 
de bună mireasmă pe cei credincioşi, tămâia cea cu miros bun şi mirul 
cel de mult preţ. 


Cîntarea a 3-a: 

Irmosul: 

Pe ai tăi cântăreţi. Născătoare de Dumnezeu, izvorul cel viu şi 
îndestulat, care s-au împreunat ceată duhovnicească, întăreşte-i, şi întru 
dumnezeiască mărirea ta, cununilor măririi învredniceşte-i. Ceea ce ai 
răsărit spicul cel dumnezeiesc cu adevărat, ca o ţarină nearată, bucură- 
te; bucură-te masa cea însufleţită, întru care a încăput pâinea vieţii; 
bucură-te Stăpână, izvorul cel neîmpuţinat al apei vieţii. Bucură-te ceea 
ce ai născut credincioşilor pe Cel fără prihană; bucură-te Mieluşeaua, 
care ai născut pe Mielul lui Dumnezeu, Cel ce a ridicat păcatele a toată 
lumea; bucură-te curăţitoare caldă. 

Slavă... 

Bucură-te luceafărul dimineţii cel prealuminat, care singură ai 
purtat pe soarele Hristos; bucură-te ceea ce eşti locaşul Luminii, care ai 
stricat întunericul, şi ai izgonit de pretutindeni pe diavolii cei întunecaţi. 


Şi acum... 

Bucură-te ceea ce eşti singură uşă prin care a trecut singur 
Cuvîntul, Stăpînă, care ai sfărâmat cu naşterea ta încuietorile şi uşile 
iadului; bucură-te dumnezeiască intrare a celor ce se mântuiesc. Ceea ce 
eşti cu totul lăudată. 


Cîntarea a 4-a: 

Irmosul: 

Cel ce şade în slavă, pe scaunul Dumnezeirii, pe nor uşor a venit 
lisus. Dumnezeul cel preaînalt, şi a mântuit pe cei ce strigă: Slavă, 
Hristoase, puterii Tale. 

întru glasuri de cântări, cu credinţă strigăm către tine, Ceea ce eşti 
cu totul lăudată: bucură-te munte gras şi închegat cu Duhul; bucură-te 



sfeşnic şi năstrapă, ceea ce porţi mana, care îndulceşte simţurile tuturor 
credincioşilor. Bucură-te preacurată Stăpână, care eşti curăţirea lumii; 
bucură-te scară, care ai înălţat cu harul pe toţi de pe pământ; bucură-te 
pod care cu adevărat treci din moarte la viaţă pe toţi cei care te laudă pe 
tine. 


Bucură-te Preacurată, ceea ce eşti mai înaltă decît cerurile, care 
fără de osteneală ai purtat în pântecele tău temelia pământului; bucură- 
te roşeală, care ai vopsit din sângele tău veşmântul cel dumnezeiesc al 
împăratului puterilor. 


Slavă... 

Bucură-te Stăpână, care ai născut cu adevărat pe Dătătorul de 
Lege, care curăţeşte în dar fărădelegile tuturor; adâncimea cea 
necuprinsă cu mintea, înălţimea cea nespusă, ceea ce nu ştii de nuntă, 
prin care noi toţi ne- am îndumnezeit. 

Şi acum... 

Pe tine ceea ce ai împletit lumii cununa cea neîmpletită de mână, te 
lăudăm strigând către tine: Bucură-te Fecioară, păzitoarea şi îngrădirea 
tuturor, întărirea şi scăparea cea sfinţită. 

Cmtarea a 5-a: 

Irmosul: 

Spăimântatu-s-au toate de dumnezeiască mărirea ta, că tu. 
Fecioară, neispitită de nuntă, ai avut în pântece pe Dumnezeu cel peste 
toate şi ai născut pe Fiul cel fără de ani, cel ce dăruieşte pacea tuturor 
celor ce te laudă pe tine. 

Bucură-te preanevinovată, care ai născut calea vieţii şi ai mântuit 
lumea din potopul păcatului; bucură-te Maică dumnezeiască, ceea ce 
eşti auzire şi grai înfricoşător; bucură-te petrecerea Stăpânului făpturii. 

Bucură-te Preacurată, ceea ce eşti tăria şi întărirea oamenilor, loc 
de sfinţire a slavei, omorâre a iadului, cămară cu totul luminoasă; 
bucură-te bucuria îngerilor; bucură-te ajutătoarea celor ce se roagă ţie 
cu credinţă. 

Bucură-te Stăpână, căruţa Cuvântului cea în chipul focului; raiule 
cel însufleţit, care ai în mijloc pomul vieţii, pe Domnul, a Cărui dulceaţă 
înviază pe cei ce se împărtăşesc cu credinţă şi au fost supuşi stricăciunii. 


Slavă... 

întăriţi fiind cu puterea ta, cu credinţă strigăm ţie: Bucură-te 
cetatea împăratului tuturor, de care s-a grăit luminat cele preaslăvite şi 
vrednice a se auzi, muntele cel netăiat; bucură-te adâncul cel nemăsurat. 


Si acum... 



Ceea ce eşti sălaş desfătat al Cuvântului, bucură-te; bucură-te vasul 
care ai scos mărgăritarul cel dumnezeiesc; bucură-te împăcarea cea către 
Dumnezeu, cu totul minunată, a tuturor celor ce pururea te fericesc pe 
tine. Născătoare de Dumnezeu. 

Cmtarea a 6-a: 

Irmosul: 

înţelepţii de Dumnezeu, care faceţi acest praznic dumnezeiesc şi cu 
totul cinstit al Maicii lui Dumnezeu, veniţi să plesnim cu mâinile, slăvind 
pe Dumnezeu, Cel ce S-a născut dintr-însa. 

Ceea ce eşti cămară neîntinată a Cuvântului şi pricină 
îndumnezeirii tuturor, bucură-te Preacurată, chemarea proorocilor; 
bucură-te podoaba Apostolilor. 

Dintru tine a căzut rouă care a stins văpaia mulţimii idolilor; 
pentru aceea strig ţie: Bucură-te lâna cea plină de rouă, pe care. 
Fecioară, Ghedeon mai înainte a văzut-o. 

Slavă... 

Iată, Fecioară: Bucură-te, strigăm ţie: fii adăpostire şi linişte celor 
ce ne învăluim întru adâncul scârbelor şi al tuturor smintelilor 
potrivnicului. 


Şi acum... 

Ceea ce eşti pricina bucuriei, umple de har gândul nostru, ca să 
strigăm ţie: bucură-te rugul cel nears şi norul cu totul luminos, care 
neîncetat umbreşti pe cei credincioşi. 

Catavasie: înţelepţii lui Dumnezeu... 

Condacele si Icoasele Buneivestiri 

Condacul 1, glasul al 8-lea: 

Apărătoare Doamnă, pentru biruinţă, mulţumiri, izbăvindu-ne din 
nevoi, aducem ţie. Născătoare de Dumnezeu, noi robii tăi. Ci, ca ceea ce 
ai stăpânire nebiruită, slobozeşte-ne din toate nevoile, ca să strigăm ţie: 
Bucură-te, Maică, pururea fecioară! 

Icosul 1: 

îngerul cel mai întâistătător, din cer a fost trimis să zică 
Născătoarei de Dumnezeu: Bucură-te. Şi împreună cu glasul cel 
netrupesc, văzându-Te pe Tine, Doamne, întrupat, s-a spăimântat şi a 
stat strigând către dânsa unele ca acestea: 

Bucură-te, cea prin care răsare bucuria. 

Bucură-te, cea prin care piere blestemul. 

Bucură-te, chemarea lui Adam celui căzut. 



Bucură -te, izbăvirea lacrimilor Evei. 

Bucură-te, înălţime, întru care cu anevoie se suie gândurile omeneşti. 
Bucură-te, adâncime, care nu te poţi vedea lesne nici cu ochii îngereşti. 
Bucură-te, că eşti scaun împăratului. 

Bucură-te, că porţi pe Cel ce poartă toate. 

Bucură-te, steaua, care arăţi Soarele. 

Bucură-te, pântecele dumnezeieştii întrupări. 

Bucură-te, cea prin care se înnoieşte făptura. 

Bucură-te, cea prin care prunc se face Făcătorul. 

Bucură-te, Maică, pururea fecioară! 

Condacul al-2-lea: 

Văzându-se pe sine Sfântă întru curăţie, a zis lui Gavriil cu 
îndrăznire: Glasul tău preamărit se arată a fi cu anevoie primit sufletului 
meu; cumvesteţti mie naştere cu zămislire fără sămânţă, strigând: 
Aliluia? 

Icosul al 2-lea: 

înţelesul cel greu de pătruns căutând Fecioara să-l înţeleagă, a 
strigat către cel ce slujea: Din pântece curat, cum este cu putinţă să se 
nască fiu, spune-mi? Iar el a zis către ea, cu frică, strigând aşa: 

Bucură-te, tăinuitoare sfatului cel nespus. 

Bucură-te, încredinţarea celor ce au trebuinţă de tăcere. 

Bucură-te, începătura minunilor lui Hristos. 

Bucură-te, capul poruncilor Lui. 

Bucură-te, scara cerului, pe care s-a pogorât Dumnezeu. 

Bucură-te, pod, care treci la cer pe cei de pe pământ. 

Bucură-te, minune, care de îngeri eşti mult slăvită. 

Bucură-te, ceea ce eşti rană de mult plâns a diavolilor. 

Bucură-te, ceea ce ai născut lumina cea neapusă. 

Bucură-te, ceea ce n-ai învăţat pe niciunul în ce chip a fost. 

Bucură-te, ceea ce covârşeşti mintea celor înţelepţi. 

Bucură-te, ceea ce luminezi gândurile celor credincioşi. 

Bucură-te, Maică, pururea fecioară! 



Condacul al 3-lea: 


Puterea Celui de sus a umbrit atunci, spre zămislire, pe ceea ce nu 
ştia de nuntă, şi pântecele ei cel cu bună roadă, ca o ţarină dulce, l-a 
arătat tuturor celor ce vor să secere mântuire, când vor striga aşa: 
Aliluia! 


Icosul al 3-lea: 

Având Fecioara primit în pântece pe Dumnezeu, a alergat la 
Elisabeta; iar pruncul aceleia, îndată cunoscând închinarea ei, s-a 
bucurat şi cu săltări în pântece, ca prin nişte cântări, a strigat către 
Născătoarea de Dumnezeu: 

Bucură -te, viţa mlădiţei celei neveştejite. 

Bucură-te, câştigarea rodului celui fără de moarte. 

Bucură-te, ceea ce ai lucrat pe Lucrătorul cel iubitor de oameni. 

Bucură-te, ceea ce ai născut pe Săditorul vieţii noastre. 

Bucură-te, brazdă, care ai crescut înmulţirea milelor. 

Bucură-te, masă, care porţi îndestularea milostivirilor. 

Bucură-te, ceea ce înfloreşti raiul desfătării. 

Bucură-te, ceea ce găteşti adăpostire sufletelor. 

Bucură-te, tămâia rugăciunii celei primite. 

Bucură-te, curăţia a toată lumea. 

Bucură-te, voia cea bună a lui Dumnezeu către noi cei muritori. 
Bucură-te, îndrăznirea celor muritori către Dumnezeu. 

Bucură-te, Maică, pururea fecioară! 

Condacul al 4-lea: 

Vifor de gânduri necuviincioase având în sine, înţeleptul Iosif s-a 
tulburat, uitându-se spre tine cea neamestecată cu nunta, gândind că 
eşti furată de nuntă, Ceea ce eşti fără de prihană; iar dacă a cunoscut că 
zămislirea ta este de la Duhul Sfânt, a zis: Aliluia! 

Icosul al 4-lea: 

Au auzit păstorii pe îngeri lăudând venirea lui Hristos în trup, şi 
alergând ca la un păstor. L-au văzut pe Acesta ca pe un Miel fără prihană 
în braţele Măriei, pe care lăudând-o au zis: 

Bucură-te, Maica Mielului şi a Păstorului. 

Bucură-te, staulul oilor cuvîntătoare. 



Bucură-te, ceea ce eşti muncire pentru vrăjmaşii cei nevăzuţi. 

Bucură-te, ceea ce deschizi uşile raiului. 

Bucură-te, că cele cereşti se bucură cu cele pământeşti. 

Bucură-te, că cele pământeşti dănţuiesc împreună cu cele cereşti. 
Bucură-te, gura Apostolilor cea fără de tăcere. 

Bucură-te, îndrăznirea cea nebiruită a purtătorilor de chinuri. 

Bucură-te, temeiul cel tare al credinţei. 

Bucură-te, cunoştiinţa harului cea luminoasă. 

Bucură-te, cea prin care s-a golit iadul. 

Bucură-te, cea prin care noi ne-am îmbrăcat cu slavă. 

Bucură-te, Maică, pururea fecioară! 

Condacul al 5-lea: 

Steaua cea cu dumnezeiască mergere văzând-o magii, au mers pe 
urma luminii ei; si ţânând-o ca pe o făclie, cu dânsa căutau pe împăratul 
cel tare; şi ajungând pe Cel neajuns, s-au bucurat strigându-i: Aliluia! 

Icosul al 5-lea: 

Au văzut pruncii caldeilor în mâinile Fecioarei pe Cel ce a zidit pe 
oameni cu mâna; şi cunoscându-L a fi Stăpân, măcar de a şi luat chip de 
rob, s-au grăbit cu daruri a-i sluji Lui şi a strigat celei binecuvântate: 

Bucură-te, Maica stelei cele neapuse. 

Bucură-te, raza zilei celei de taină. 

Bucură-te, cea ce ai stins cuptorul înşelăciunii. 

Bucură-te, cea ce luminezi pe tăinuitorii Treimii. 

Bucură-te, cea ce ai lepădat dintru dregătorie pe tiranul cel fără de 
omenie. 

Bucură-te, ceea ce ai arătat pe Domnul Hristos iubitorul de oameni. 
Bucură-te, ceea ce ne-ai izbăvit din slujirea cea idolească. 

Bucură-te, ceea ce ne curăţeşti de lucrurile întinate. 

Bucură-te, ceea ce ai stins închinăciunea focului. Bucură-te, ceea ce ne-ai 
izbăvit de văpaia patimilor. 

Bucură-te, îndreptătoarea înţelepciunii celor credincioşi. 

Bucură-te, veselia tuturor neamurilor. 



Bucură -te, Maică, pururea fecioară! 

Condacul al 6-lea: 

Vestitori purtători de Dumnezeu făcându-se magii, s-au întors în 
Vavilon, săvârşind proorocia Ta; şi mărturisindu-Te pe Tine, Hristoase, 
tuturor, au lăsat pe Irod, ca pe un mincinos, că nu ştia să cânte: Aliluia! 

Icosul al 6-lea: 

Strălucind Tu în Egipt lumina adevărului, ai izgonit întunericul 
minciunii; că idolii lui. Mântuitorule, nerăbdând tăria Ta, au căzut; iar 
cei ce s-au izbăvit de dânşii strigau către Născătoarea de Dumnezeu: 

Bucură-te, îndreptarea oamenilor. 

Bucură-te, căderea diavolilor. 

Bucură-te, ceea ce ai călcat rătăcirea înşelăciunii. 

Bucură-te, ceea ce ai vădit înşelăciunea idolească. 

Bucură-te, mare, care ai înecat pe faraonul cel netrupesc. 

Bucură-te, piatră, care ai adăpat pe cei însetaţi de viaţă. 

Bucură-te, stâlp de foc, care povăţuieşti pe cei ce sânt întru întuneric. 

Bucură-te, acoperământul lumii, cel mai lat decât norul. 

Bucură-te, hrana cea în loc de mană. 

Bucură-te, slujitoarea desfătării celei sfinte. 

Bucură-te, pământul făgăduinţei. 

Bucură-te, cea dintru care curge miele si lapte. 

Bucură-te, Maică, pururea fecioară! 

Condacul al 7-lea: 

Vrând Simeon să se mute dintr-acest veac înşelător de acum, Te-ai 
dat lui, ca un prunc, dar Te-ai făcut cunoscut lui şi Dumnezeu desăvârşit; 
pentru aceea s-a mirat de înţelepciunea Ta cea nespusă, strigând: Aliluia! 


Icosul al 7-lea: 

A arătat făptură nouă, arătându-se Făcătorul nouă, celor ce sântem 
făcuţi de Dânsul, răsărind din pântecele cel fără de prihană şi păzindu-1 
întreg, precum a fost, ca văzând minunea să o lăudăm pe dânsa, 
strigând: 

Bucură-te, floarea nestricăciunii. 

Bucură-te, cununa înfrânării. 



Bucură -te, ceea ce ai stălucit chipul învierii. 

Bucură -te, ceea ce ai arătat viată îngerească. 

Bucură-te, pomul cel cu luminoasă roadă, din care se hrănesc 
credincioşii. 

Bucură-te, copacul cel înfrunzit cu bună umbră, sub care se acoperă 
mulţi. 

Bucură-te, ceea ce ai purtat în pântece pe Povăţuitorul celor rătăciţi. 
Bucură-te, ceea ce ai născut pe izbăvitorul celor robiţi. 

Bucură-te, înblânzirea Judecătorului celui drept. 

Bucură-te, iertarea a multor greşiţi. 

Bucură-te, haina celor goi de îndrăzneală. 

Bucură-te, dragostea, care biruieşte toată dorirea. 

Bucură-te, Maică, pururea fecioară! 

Condacul al 8-lea: 

Văzând naştere străină să ne înstrăinăm din lume, mutându-ne cu 
mintea la cer; că pentru aceasta Dumnezeu cel preaînalt pe pământ S-a 
arătat om plecat, vrând să tragă la înălţime pe cei ce strigă Lui: Aliluia! 

Icosul al 8-lea: 

Cu totul a fost între cei de jos, şi de Cei de sus, nicicum nu S-a 
depărtat Cuvântul cel necuprins; că dumnezeiască pogorâre a fost, iar nu 
mutare din loc, şi naştere din Fecioara, primitoare de Dumnezeu, care 
aude acestea: 

Bucură-te, încăperea lui Dumnezeu celui neîncăput. 

Bucură-te, uşa tainei cele de cinste. 

Bucură-te, auzirea cea cu nepricepere a celor necredincioşi. 

Bucură-te, lauda cea fără de îndoire a celor credincioşi. 

Bucură-te, căruţa cea preasfântă a Celui ce este pe heruvimi. 

Bucură-te, sălaşul cel preaslăvit al Celui ce este pe serafimi. 

Bucură-te, cea care ai adunat cele potrivnice întru una. 

Bucură-te, ceea ce ai împreunat fecioria si naşterea. 

Bucură-te, cea prin care s-a dezlegat călcarea poruncii. 

Bucură-te, cea prin care s-a deschis raiul. 

Bucură-te, cheia împărăţiei lui Hristos. 



Bucură -te, nădejdea bunătăţilor celor veşnice. 

Bucură -te, Maică, pururea fecioară! 

Condacul al 9-lea: 

Toată firea îngerească s-a minunat de lucrul cel mare al întrupării 
Tale; că pe Cel neapropiat, ca Dumnezeu, L-a văzut om apropiat tuturor, 
petrecând împreună cu noi si auzind de la toţi: Aliluia! 

Icosul al 9-lea: 

Pe ritorii cei mult-vorbitori îi vedem tăcând, ca nişte peşti fără de 
glas, despre tine. Născătoare de Dumnezeu; că nu se pricep să spună în ce 
chip şi fecioară ai rămas şi ai putut naşte. Iar noi minunându-ne de o 
taină ca aceasta, cu credinţă strigăm: 

Bucură-te, sălaşul înţelepciunii lui Dumnezeu. 

Bucură-te, comoara rânduielii Lui. 

Bucură-te, ceea ce arăţi pe filozofi neînţelepţi. 

Bucură-te, ceea ce ai vădit pe cei meşteri la cuvânt a fi necuvântători. 
Bucură-te, că au înnebunit întrebătorii cei cumpliţi. 

Bucură-te, că s-au veştejit făcătorii de basme. 

Bucură-te, ceea ce ai rupt vorbele cele încurcate ale atenienilor. 
Bucură-te, ceea ce ai umplut mrejele pescarilor. 

Bucură-te, ceea ce ne-ai tras din adâncul necunoştinţei. 

Bucură-te, ceea ce pe mulţi i-ai luminat la minte. 

Bucură-te, corabia celor ce vor să se mântuiască. 

Bucură-te, limanul celor ce umblă cu corăbiile acestei vieţi. 

Bucură-te, Maică, pururea fecioară! 

Condacul al 10-lea: 

Vrând să mântuiască lumea, împodobitorul tuturor a venit la ea, 
aşa cum însuşi făgăduise; şi pastor fiind, ca Dumnezeu, pentru noi S-a 
arătat om ca noi; căci cu asemănarea chemând pe cel asemenea, ca un 
Dumnezeu, aude: Aliluia! 

Icosul al 10-lea: 

Zid eşti fecioarelor. Născătoare de Dumnezeu Fecioară, şi tuturor 
ce aleargă la tine; că Făcătorul cerului şi al pământului te-a gătit pe tine. 
Curată, sălăşluindu-Se în pântecele tău şi învăţând pe toţi să strige ţie: 


Bucură-te, turnul fecioriei. 



Bucură -te, uşa mântuirii. 

Bucură-te, începătoarea prefacerii celei înţelegătoare. 

Bucură -te, dătătoarea bunătăţii celei dumnezeieşti. 

Bucură-te, că tu ai înnoit pe cei zămisliţi cu ruşinea. 

Bucură-te, că tu ai învăţat pe cei furaţi de minte. 

Bucură-te, ceea ce ai stricat pe stricătorul gândurilor. 

Bucură-te, ceea ce ai născut pe Semănătorul curăţiei. 

Bucură-te, cămara nunţii celei fără de sămânţă. 

Bucură-te, ceea ce ai împreunat cu Domnul pe cei credincioşi. 

Bucură-te, ceea ce între fecioare singură ai fost bună hrănitoare de 
prunc. 

Bucură-te, cămara cea împodobită a sufletelor sfinţilor. 

Bucură-te, Maică, pururea fecioară! 

Condacul al 11-lea: 

împărate sfinte, de Ţi-am aduce cântări şi psalmi la număr, 
întocmai ca nisipul, nimic nu plinim cum se cuvine, căci se biruieşte 
toată cântarea care se îndreaptă către mulţimea milelor Tale celor multe, 
pe care le-ai dat celor ce-Ţi strigă Ţie: Aliluia! 

Icosul al 11-lea: 

Făclie primitoare de lumină, arătată celor ce sânt întru întuneric, 
vedem pe Preasfânta Fecioară; că aprinzând în sine Focul cel netrupesc, 
îndreptează spre cunoştinţa cea dumnezeiască pe toţi, şi luminează 
mintea cu raza şi cu chemarea, şi se cinsteşte cu acestea: 

Bucură-te, raza Soarelui celui înţelegător. 

Bucură-te, raza Luminii celei neapuse. 

Bucură-te, fulgerul care luminezi sufletele. 

Bucură-te, ceea ce îngrozeşti pe vrăjmaşi ca un tunet. 

Bucură-te, că dintru tine a răsărit strălucirea cea cu multă lumină. 

Bucură-te, că ai izvorât râul care curge cu ape multe. 

Bucură-te, ceea ce ai zugrăvit chipul colimvitrei. 

Bucură-te, ceea ce curăteşti întinăciunea păcatului. 

Bucură-te, baie, care speli conştiinţa. 

Bucură-te, paharul, care dregi bucuria. 



Bucură -te, mireasma mirosului celui bun al lui Hristos. 

Bucură-te, viaţa veseliei celei de taină. 

Bucură -te, Maică, pururea fecioară! 

Condacul al 12-lea: 

Vrând să dea har datoriilor celor de demult. Dezlegătorul tuturor 
datoriilor omeneşti a venit singur la cei ce se depărtează de harul Lui, şi, 
rupând zapisul, aude de la toţi: Aliluia! 

Icosul al 12-lea: 

Cântând naşterea ta, te lăudăm toţi, ca pe o Biserică însufleţită. 
Născătoare de Dumnezeu; că locuind în pântecele tău. Domnul, Care; 
ţine toate cu mâna, a sfinţit, a slăvit şi a învăţat pe toţi să strige către 
tine: Bucură-te, locaşul lui Dumnezeu-Cuvântul. 

Bucură-te, sfântă, ceea ce eşti mai mare decât sfinţii. 

Bucură-te, chivot poleit cu Duhul. 

Bucură-te, comoara vieţii cea neîmpuţinată. 

Bucură-te, coroana cea sfântă a împăraţilor celor credincioşi. 

Bucură-te, lauda cea de cinste a preoţilor celor cuvioşi. 

Bucură-te, stâlpul Bisericii cel neclintit. 

Bucură-te, zidul împărăţiei cel nebiruit. 

Bucură-te, cea prin care se înalţă biruinţele. 

Bucură-te, cea prin care cad vrăjmaşii. 

Bucură-te, tămăduirea trupului meu. 

Bucură-te, izbăvirea sufletului meu. 

Bucură-te, Maică, pururea fecioară! 

Condacul al 13-lea: 

O, Maică prealăudată, care ai născut pe Cuvântul, Cel ce este mai 
sfânt decât toţi sfinţii, primind acest dar de acum, izbăveşte de toată 
ispita şi scoate din munca ce va să fie, pe toţi cei care cântă: Aliluia 

( acest Condacsezicedetrei ori). 

Apoi iarăşi se citeşte Icosul întâi: îngerul cel mai întâistătător... şi Condacul 
întâi: Apărătoare Doamnă... 



Rugăciunea către Preasfânta Născătoare de Dumnezeu 


O, Preasfântă Născătoare de Dumnezeu, Fecioară Stăpână, ceea ce 
eşti mai înaltă şi mai presus decât îngerii şi arhanghelii şi mai cinstită 
decât toată făptura; mirarea cea mare a îngerilor, propovăduirea 
proorocilor, podoaba cea aleasă a arhanghelilor, întărirea cea tare a 
mucenicilor, lauda cea preamărită a Apostolilor, povăţuitoarea cea tare a 
călugărilor, înfrânarea cea tare a postitorilor, curăţia şi mărirea 
fecioarelor, veselia cea lină a maicilor, înţelepciunea şi învăţătura 
pruncilor, cârmuirea săracilor şi a văduvelor; îmbrăcăminte celor goi, 
sănătate celor bolnavi, izbăvire celor robiţi; linişte celor de pe mare, 
liman bun celor înviforaţi, povăţuitoare neostenită celor rătăciţi, 
mergere uşoară celor călători, odihnă bună celor osteniţi, acoperământ 
şi scăpare celor asupriţi; nădejde celor fără de nădejde, ajutătoare celor 
lipsiţi; celor săraci bogăţie neîmpuţinată, celor întristaţi dea pururea 
mângâiere, celor pe care nu îi iubeşte nimeni iubire cu smerenie; celor 
păcătoşi mântuire către Dumnezeu; tuturor creştinilor îngrădire tare, 
ajutătoare nebiruită şi folositoare. Prin tine Cel nevăzut S-a făcut văzut, 
pentru care aducem rugăciune ţie, noi robii tăi. Doamna noastră. O, 
preamilostivă împărăteasa lumii celei înţelegătoare şi preamărită, care 
ai născut pe împăratul nostru, Hristos Dumnezeu, Cel care dă viaţă 
tuturor, ceea ce eşti mărită de cele cereşti, minte îngerească, stea cu totul 
luminoasă şi mai sfântă decât toţi sfinţii; împărăteasa împăraţilor. 
Stăpâna tuturor făpturilor. Fecioară încuviinţată de Dumnezeu, Maică 
nestricată, palat al preasfântului Duh, scaun de foc al împăratului celui 
nevăzut, chivot ceresc purtător al Cuvântului lui Dumnezeu, căruţa cea 
în chipul focului; odihna Dumnezeului celui viu, zămislitoare în chip de 
negrăit a trupului lui Hristos, cuibul vulturului ceresc, turtureaua cea cu 
bună glăsuire, porumbiţa cea preabună, lină şi fără de răutate; Maică 
iubitoare de fii, adâncul milelor, picătura care risipeşte mânia lui 
Dumnezeu, adâncimea cea nemăsurată, taina cea negrăită, minunea cea 
neştiută, minune nespusă; Biserică nefăcută de mână omenească a 
însuşi împăratului tuturor veacurilor; tămâia cea cu bun miros, veşmânt 
cinstit, porfiră de Dumnezeu ţesută, rai sufletesc, odrasla pomului celui 
de viaţă purtător, floarea cea preafrumoasă, care ai înflorit nouă veselia 
cerească. Strugurele mântuirii noastre, paharul împăratului ceresc, 
întru care s- a dres de la Duhul Sfânt vinul harului celui neîmpuţinat; 
solitoarea legii, începătura credinţei celei adevărate a lui Hristos, turnul 
cel neclintit, pieirea ereticilor, sabia mâniei lui Dumnezeu împotriva 
tuturor celor nelegiuiţi; îngrozire diavolilor, biruinţă în războaie, 
păzitoare adevărată tuturor creştinilor şi lumii încredinţată mântuire. O, 
întru tot milostivă Doamnă Fecioară, Stăpână Născătoare de Dumnezeu, 
auzi-ne pe noi cei ce ne rugăm ţie şi arată mila ta poporului 
dreptcredincios; roagă pe Fiul tău să ne izbăvească de tot răul. Şi păzeşte 
locaşul acesta şi toate oraşele şi satele şi părţile creştineşti şi tot poporul 
cel binecredincios, care scapă şi cheamă numele tău cel sfânt de toate 
năpastele, de boală, de cutremur, de potop, de foc, de sabie, de venirea 
altor neamuri asupra noastră şi de războiul cel dintre noi, de toate 
durerile si de toată îmbulzeala. Ca să nu fie împuţinaţi robii tăi nici cu 



răni, nici cu îngrozire, nici cu moarte, nici cu dreapta mânie a lui 
Dumnezeu; ci îi păzeşte şi îi mântuieşte cu mila ta. Doamnă, ceea ce te 
rogi pentru noi şi pentru buna întocmire a văzduhului, spre vremi 
aducătoare de roadele cele de folos, pe care nouă le dăruieşti. Uşurează, 
ridică şi miluieşte. Stăpână preamilostivă. Născătoare de Dumnezeu 
prealăudată, de toate nevoile pe cei ce sânt în primejdii. Adu-ţi aminte de 
robii tăi şi nu trece cu vederea lacrimile şi suspinarea lor; ci ne înnoieşte 
pe noi cu bunătatea ta, ca să ne mângîiem cu mulţumire, aflându-te pe 
tine ajutătoare. Milostiveşte-te, Doamnă preacurată, spre ajutorul 
poporului celui binecredincios. Nădejdea noastră, adună pe cele risipite: 
pe cei rătăciţi pe cale povăţuieşte-i, pe cei căzuţi de la buna credinţă 
iarăşi la credinţă întoarce-i, pe cei bătrâni sprijineşte-i, pe cei tineri îi 
învaţă, pe prunci hrăneşte-i şi preamăreşte pe cei ce te preamăresc; dar 
mai ales păzeşte Sfânta Biserica Fiului tău şi o fereşte întru lungime de 
zile. O, milostivă şi preaîndurată împărăteasă a cerului şi a pământului. 
Născătoare de Dumnezeu, pururea fecioară, miluieşte cu mijlocirea ta 
poporul dreptcredincios şi toată dreptcredincioasa creştinătate. Păzeşte- 
o sub acoperământul milei tale, apăr-o pe ea cu cinstitul tău veşmânt şi 
roagă pe Hristos, Dumnezeul nostru, pe Care mai presus de fire L-ai 
întrupat, să ne încingă pe noi cu putere de sus, ca să ne putem apăra 
împotriva vrăjmaşului ce se oşteşte asupra noastră. Miluieşte şi 
mântuieşte cu rugăciunile tale. Maică, pe Prea Fericitul Părintele nostru 
(N), Patriarhul Bisericii Ortodoxe Romane (pe înalt) Prea Sfinţitul (Arhi- 
) Episcopul (şi Mitropolitul) nostru (N) şi pe toţi ortodocşii arhierei, 
părinţi arhimandriţi, preoţi şi diaconi şi pe tot clerul bisericesc şi pe tot 
poporul dreptcredincios care se închină icoanei tale. Caută spre noi toţi 
cu folosinţa ta cea preamilostivă, ridică- ne pe noi din adâncul păcatelor 
şi ne luminează ochii inimii spre căutarea mântuirii. Milostivă fii nouă 
aici, iar la înfricoşătorul judeţ, pe Fiul tău pentru noi roagă-L. Pe cei ce s- 
au mutat întru bună credinţă din această viaţă in cea veşnică, împreună 
cu îngerii, cu arhanghelii şi cu toti sfinţii, împărtăşeşte-i ca să stea de-a 
dreapta Fiului tău şi Dumnezeu; şi cu rugăciunea ta învredniceşte pe toţi 
ortodocşii creştini să vieţuiască cu Hristos, şi cu bucurie în locaşurile 
îngereşti să se desfăteze. Că tu eşti. Doamnă, mărirea celor cereşti şi 
nădejdea pământenilor; tu eşti nădejdea şi folositoarea tuturor celor ce 
aleargă la tine şi cer ajutorul tău cel sfânt; tu eşti rugătoarea cea 
fierbinte către Fiul tău şi Dumnezeul nostru, că rugăciunile Maicii mult 
pot spre îmblânzirea Stăpânului. Şi cu a ta mijlocire îndrăznim să ne 
apropiem de sfântul altar, de harul preasfintelor şi de viaţă făcătoarelor 
Taine, deşi sântem nevrednici. Pentru aceea şi pe icoană văzând chipul 
tău cel întru tot cinstit şi pe Cel atotţiitor cu mâna ţinând, ne bucurăm 
noi păcătoşii şi cu umilinţă căzând, pe aceasta cu dragoste şi cu frică îl 
sărutăm, aşteptând. Doamnă, prin sfintele şi de Dumnezeu primitele tale 
rugăciuni, să ajungem la cele cereşti ale vieţii celei fără de sfârşit şi să 
stăm fără de ruşine în ziua judecăţii de-a dreapta Fiului tău şi 
Dumnezeului nostru, slăvindu-L pe El împreună cu Cel fără de început al 
Lui Părinte şi cu Preasfântul şi bunul şi de viaţă făcătorul Lui Duh, acum 
şi pururea şi în vecii vecilor. Amin. 



Cîntarea a 7-a: 


Irmosul: 

N-au slujit făpturii cugetătorii lui Dumnezeu, fără numai 
Făcătorului; ci groaza focului bărbăteşte înfruntând-o se bucurau 
cântând: Prealăudate Dumnezeul părinţilor noştri şi Doamne, bine eşti 
cuvântat. 

Pe tine te lăudăm strigând: bucură-te căruţa Soarelui celui 
înţelegător şi viţa cea adevărată, care ai crescut strugurele cel copt, din 
care curge vinul cel ce veseleşte sufletele celor ce te slăvesc pe tine cu 
credinţă. 

Ceea ce ai născut pe vindecătorul tuturor oamenilor, bucură-te 
Maică dumnezeiască, toiagul cel de taină, care ai înflorit floarea cea 
neveştejită; bucură-te Stăpână, prin care ne umplem de bucurie şi 
moştenim viaţa. 

Nu poate. Stăpână, limba cea cu podoabă vorbitoare, să te laude pe 
tine, că te-ai înălţat mai presus de serafimi, născând pe împăratul 
Hristos, pe Care roagă-L să ne izbăvească din toată nevoia pe noi cei ce 
ne închinăm ţie cu credinţă. 


Slavă... 

Marginile lumii te laudă pe tine şi te fericesc şi cu dragoste strigă 
către tine: Bucură-te, cartea în care s-a scris Cuvântul cu puterea 
Tatălui, Ceea ce eşti curată, pe Care roagă-L, Născătoare de Dumnezeu, 
ca să scrie în cartea vieţii pe robii tăi. 

Şi acum... 

Plecăm genunchii inimii noastre, noi robii tăi, şi ne rugăm ţie: 
Pleacă urechea ta, Ceea ce eşti curată, şi ne mântuieşte pe noi cei ce 
sântem cufundaţi pururea în scârbe, şi apără-ne de toată robia 
vrăjmaşului. Născătoare de Dumnezeu. 

Cîntarea a 8-a: 

Irmos: Pe tinerii cei binecredincioşi... 

în pântece ai primit pe Cuvântul şi ai purtat pe Cel ce poartă toate, 
şi ai hrănit cu lapte, Ceea ce eşti curată, pe Cel ce hrăneşte pe toată 
lumea cu bunăvoire. Căruia cântăm: Pe Domnul, lucrurile lăudaţi-L şi-L 
preaînălţaţi întru toţi vecii. 

Moise a cunoscut în rug taina cea mare a naşterii tale. Preasfântă 
curată Fecioară; iar tinerii mai înainte au închipuit aceasta mai luminat, 
în mijlocul focului stând şi fiind nearşi; pentru aceea te lăudăm pe tine 
întru toţi vecii. 

Noi cei care mai înainte pentru înşelăciune eram dezbrăcaţi, acum 
ne- am îmbrăcat în haina nestricăciunii prin naşterea ta; iar cei ce 



şedeam în întunericul păcatelor am văzut lumina. Fecioară, ceea ce eşti 
locaş luminii; pentru aceea te lăudăm întru toţi vecii. 

Binecuvîntăm pe Tatăl si pe Fiul si peSfîntul Duh Domnul. 

Cei morţi prin tine înviază, că ai născut Viaţa cea într-un ipostas. 
Cei ce mai înainte erau muţi, acum grăiesc bine, cei întinaţi se curăţesc, 
bolile se izgonesc şi mulţimea duhurilor celor din văzduh se biruieşte. 
Fecioară, ceea ce eşti mântuirea oamenilor. 

Şi acum... 

Ceea ce ai născut mântuirea lumii, prin care ne-am ridicat de pe 
pământ la înălţime, bucură-te cea cu totul binecuvântată, ceea eşti 
acoperământ şi putere, zid şi tărie celor ce cântă. Curată: Pe Domnul, 
lucrurile lăudaţi-L şi-L preaînălţati întru toţi vecii. 

Irmosul: Stih: Să lăudăm, să binecuvântăm, să ne închinăm Domnului, cântându-i şi 

preaînălţându-L întru toţi vecii. 

Pe tinerii cei binecredincioşi, în cuptor, naşterea Născătoarei de 
Dumnezeu i-a mântuit; atunci fiind închipuită, iar acum plinită; pe toată 
lumea ridică să-ţi cânte ţie: Pe Domnul, lucrurile lăudaţi-L şi-L 
preaînălţaţi întru toţi vecii. 


Cintarea a 9-a: 

Irmosul: 

Tot neamul pământesc să sălteze cu duhul, fiind luminat şi să 
prăznuiască firea minţilor celor fără de trup, cinstind sfânta prăznuire a 
Maicii lui Dumnezeu şi să strige: Bucură-te, Preafericită Născătoare de 
Dumnezeu, Curată, pururea fecioară. 

Izbăveşte-ne pe noi. Fecioară, de ispitele păcatelor şi de orice 
pedeapsă, care vine asupra oamenilor pentru mulţimea greşelilor lor, ca 
să strigăm ţie noi credincioşii: Bucură-te, cea prin care noi ne-am făcut 
părtaşi bucuriei celei de-a pururea. 

Te-ai arătat luminarea şi întărirea noastră; pentru aceea strigăm 
către tine: Bucură-te steaua cea neapusă, care ai adus în lume pe Soarele 
cel mare; bucură-te Curată, ceea ce ai deschis raiul cel încuiat; bucură-te 
stâlpul cel de foc, care povăţuieşte firea omenească la viaţa cea de sus. 

Să stăm cu cuvioasă temere în casa Dumnezeului nostru şi să 
strigăm: Bucură-te Stăpâna lumii; bucură-te Mărie, Doamna noastră a 
tuturor; bucură-te ceea ce singură între femei eşti fără de prihană şi 
bună; bucură-te vasul care ai primit mirul cel neîmpuţinat, ce s-a vărsat 
asupra ta. 


Slavă... 

Porumbiţă, ceea ce ai născut pe Cel milostiv, bucură-te, pururea 
fecioară. Bucură-te lauda tuturor cuvioşilor; bucură-te cununa 
mucenicilor; bucură-te frumuseţea cea dumnezeiască a tuturor drepţilor 
şi mântuirea noastră a credincioşilor. 



Şi acum... 


Fie-ţi milă, Doamne, de moştenirea Ta, şi treci cu vederea acum 
toate păcatele noastre, având rugătoare spre aceasta către Tine, pe ceea 
ce Te- a născut pe pământ mai presus de fire pe Tine, Hristoase, cel Care 
ai binevoit a lua firea omenească, pentru mare milă a Ta. 

LUMINÂNDA 
Podobie: Femei, auziţi... 

Săltaţi dănţuind, cu veselie cântaţi. Gavriil, bucurie Fecioarei 
aducând, i-a stat înainte în cetatea Nazaretului, zicând: Acum sânt 
bunele vestiri cele de bucurie; bucură-te. Curată şi fără prihană, 
folositoarea lumii; bucură-te, scaun ceresc. 

Slavă... Şi acum... 

Taina cea din veci se cunoaşte astăzi, că Dumnezeu-Cuvântul se 
face Fiu Fecioarei Maria, pentru milostivire şi Gavriil vesteşte bucuria 
vestirii celei bune, cu care dimpreună să strigăm toţi: Bucură-te Maica 
Domnului! 


LA LAUDE 

Secantă stihiirile acestea, glasul al 4-lea: 

Podobie: Ca pe un viteaz... 

Taina cea ascunsă şi neştiută de îngeri. Arhanghelului Gavriil i se 
încredinţează şi către tine acum vine, Ceea ce eşti singura bună şi 
porumbiţă curată şi chemarea neamului nostru, şi strigă către tine. 
Preasfântă: Bucură-te şi te găteşte, prin cuvântul acesta să primeşti pe 
Dumnezeu-Cuvântul în pântecele tău. (de doua ori) 

Cămară purtătoare de lumină s-a gătit Ţie, Stăpâne, pântecele cel 
curat al dumnezeieştii Fiice; pogoară-Te şi vino la dânsa şi miluieşte 
făptura Ta, împotriva căreia a dus război pizmaşul, care a fost ţinută în 
robie de cel viclean şi a pierdut frumuseţea cea dintâi şi aşteaptă 
pogorârea Ta cea mântuitoare. 

Gavriil arhanghelul de faţă vine către tine şi strigă ţie. Ceea ce eşti 
cu totul nevinovată; Bucură-te, dezlegarea blestemului şi scularea celor 
căzuţi, bucură-te, ceea ce singură ai fost aleasă lui Dumnezeu; bucură-te, 
norul cel însufleţit al Soarelui şi primeşte în pântece pe Cel neîncăput. 
Care se va sălăşlui în pântecele tău. 

Slavă... Şi acum..., glasul al 4-lea: 

Auzind Născătoarea de Dumnezeu limba pe care nu o ştia, că grăia 
către dânsa arhanghelul grăbirile vestirii celei bune. Deci primind 
vestirea cu credinţă, Te-a zămislit pe Tine Dumnezeu cel mai înainte de 
veci. Pentru aceea şi noi, bucurându-ne, strigăm Ţie: Dumnezeule, Cel ce 
Te-ai întrupat dintr-însa fără de schimbare, dăruieşte lumii pace şi 
sufletelor noastre mare milă. 



Apoi: Cuvine-se cu adevărat... Sfinte Dumnezeule... Tatăl nostru... Că a Ta este împărăţia... 
troparul: Porunca cea cu taină... Doamne miluieşte (de 40 de ori), Ceea ce eşti mai cinstită decât 

heruvimii... Slavă... şi acum... şi otpustul. 



